पाएं अपने शहर की ताज़ा ख़बरें और फ्री ई-पेपरडाउनलोड करें
फरीदाबाद. फरीदाबाद में सट्टेबाजी के खेल में रोज नए खुलासे हो रहे हैं। सट्टेबाजी के केस से बचाने के लिए क्राइम ब्रांच से सेटिंग कराने के नाम पर एक सट्टेबाज से 4 लाख ठग लिए गए। लेकिन असलियत पता लगते ही युवक ने इसकी शिकायत कोतवाली थाने में दी। पुलिस ने मामला दर्ज कर आरोपी की तलाश शुरू कर दी है। सीआईए सेक्टर-30 की टीम ने सट्टेबाजी के आरोप में शिकायतकर्ता युवक को भी गिरफ्तार कर लिया है। इसके खिलाफ कोतवाली थाने में मामला दर्ज कराया गया है।
उधर, पुलिस महकमें में पुलिसकर्मियों पर गाज गिरने के बाद समूचे पुलिस प्रशासन में हलचल जारी है। पूरी संभावना है कि स्पॉट फिक्सिंग के बाद यहां सट्टेबाजों व बुकियों से सेटिंग में अभी कई पुलिसकर्मियों व अधिकारियों पर गाज गिर सकती है।
बुकियों के पास लगाता था सट्टा : टाउन नंबर एक में रहने वाले राजू उर्फ चरणजीत ने कोतवाली थाने में दी शिकायत में बताया कि वह करीब एक साल से टाउन नंबर एक में रहने वाले हरीश उर्फ पकौड़ा व तरुण कोहली के पास क्रिकेट मैच में सट्टा लगाता है। 27 मई 2013 को इन दोनों को सेक्टर-48 की क्राइम ब्रांच ने पकड़ लिया था।
फिलहाल मामले की जांच सेक्टर-30 की क्राइम ब्रांच कर रही है। इन दोनों के पकड़े जाने के बाद वह डर गया और देहरादून भाग गया। इसके कुछ दिन बाद उसने वहां से टाउन नंबर एक में रहने वाले दिनेश भाटिया के पास फोन किया। दिनेश ने उससे कहा कि उसकी सेक्टर-30 क्राइम ब्रांच में पूरी सेटिंग है। दिनेश ने राजू से कहा कि क्राइम ब्रांच राजू को एनडीपीएस एक्ट में फंसाने के चक्कर में है। इसलिए दिनेश ने राजू से क्राइम ब्रांच से सेटिंग कराने के नाम पर चार लाख रुपए मांगे।
भाटिया ने राजू से कहा कि यदि 4 लाख रुपए दे दिए तो वह उसको केस से बचा देगा। यह सुनकर वह डर गया और डर के कारण उसने अपने दिल्ली में रहने वाले एक दोस्त प्रतीक से कहकर दिनेश के पास 4 लाख रुपए भिजवा दिए। दिनेश के कहने पर ही उसने काफी दिन तक अपने फोन को बंद रखा। कुछ दिन पहले उसको पता चला कि दिनेश का पुलिस वालों से कोई संपर्क नहीं है। दिनेश ने राजू को डराकर व झूठे केस में फंसाने का डर दिखाकर पैसे हड़प लिए। राजू ने फरीदाबाद लौटकर इस मामले की शिकायत कोतवाली थाना पुलिस को दी। पुलिस ने दिनेश भाटिया के खिलाफ केस दर्ज कर उसकी तलाश शुरू कर दी है।
अधिकारी भी आ सकते हैं लपेटे में:
क्राइम ब्रांच सेक्टर-48 की टीम द्वारा पकड़े गए दोनों बुकियों से कई अहम खुलासे हो चुके हैं। बुकियों के खुलासे के बाद ही तीन पुलिस चौकी इंचार्ज को सस्पेंड किया जा चुका है जबकि एक इंस्पेक्टर व सिपाही को बर्खास्त किया जा चुका है। सूत्रों से पता चला है कि बुकियों के नेटवर्क में कई पुलिस अधिकारी भी शामिल हैं। कुछ अधिकारियों का फिलहाल यहां से तबादला हो चुका है। पूरा शक है कि तबादला हुए पुलिस अधिकारी ही बुकियों के संपर्क में रहते थे। इन अधिकारियों का बुकियों को पूरा संरक्षण प्राप्त था। बुकी व सट्टेबाज पुलिसकर्मियों व अधिकारियों को अपना आका समझते थे और बेधड़क अपना धंधा चला रहे थे।
इसकी एवज में सट्टेबाज थाने व चौकी में पुलिसकर्मियों की जेब भरते थे और अधिकारियों को गिफ्ट भी देते थे। अभी छह बुकी गिरफ्तार होने बाकी हैं। यदि ये बुकी गिरफ्तार हो जाते हैं तो कई पुलिसकर्मियों व अधिकारियों की कारगुजारियां सामने आ सकती हैं। फिलहाल पुलिस कमिश्नर मामले की गहनता से जांच करा रहे हैं। इस मामले की जांच डीसीपी क्राइम अभिषेक गर्ग कर रहे हैं। सूत्रों के अनुसार फरीदाबाद में ऐसे मामलों में पुलिस की मिलीभगत काफी समय से है लेकिन कार्रवाई अब हुई है। एनआईटी व कोतवाली थाने के अंतर्गत सबसे अधिक सट्टेबाजी होती है।
शिकायतकर्ता भी अरेस्ट
4 लाख रुपए की ठगी का शिकार हुए राजू उर्फ चरणजीत को सीआईए सेक्टर-30 की टीम ने सोमवार को गिरफ्तार कर लिया। राजू को सट्टा लगाने के आरोप में गिरफ्तार किया है। गिरफ्तार होने के बाद उसने पुलिस के समक्ष चार लाख की ठगी का खुलासा किया था। सीआईए सेक्टर-30 के इंचार्ज राजेश चेची ने बताया कि राजू हरीश पकौड़ा व तरुण कोहली के साथ सट्टा खेलता था। इसकी गिरफ्तारी की जानी थी। मंगलवार को कोर्ट ने उसको जमानत पर रिहा कर दिया।
राजू उर्फ चरणजीत को सट्टेबाजी के केस में अरेस्ट किया गया है। दिनेश भाटिया के घर पर दबिश दी गई लेकिन वह फरार हो गया है। उसकी तलाश के लिए कई टीमें गठित की गई हैं। उसे गिरफ्तार करके रुपए बरामद किए जाएंगे।
अशोक कुमार, एसएचओ, थाना कोतवाली
अभी मामले की जांच चल रही है। जांच में जो भी सामने आ रहा है, उसके खिलाफ कार्रवाई की जा रही है। अभी फरार चल रहे बुकियों की तलाश की जा रही है।
अभिषेक गर्ग, डीसीपी क्राइम
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva bho_Deva hin_Deva awa_Deva zho_Hant eng_Latn